યુવરાજ અને મનુ ભાગી ગયા છે એ સમાચાર આપવા ઈ. ઝાલા ગુલાલના ઘરે આવ્યા. એ અંદર આવ્યા ત્યાં જ ગુલાલ એની સખીઓના ગ્રુપમાંથી ઊભી થઈ ગઈ, ‘અંકલ, હું અહીં છું. વેલકમ !’ લગ્નનો ઉમળકો એના અવાજમાંથી બહાર કુદી આવ્યો. ઇ. ઝાલાએ એને જે મદદ કરી હતી એનાથી એ બહુ પ્રભાવિત હતી. એ ઊભી થઈને એમને પગે લાગી, ‘આવો, અંકલ !’ ઇ. ઝાલાએ નોંધ્યું કે હવે ગુલાલે એમને ‘સર’ કહેવાનું બંધ કરીને ‘અંકલ’ કહેવાનું શરૂ કરી દીધુ હતું. લાગણીનો એક સેતુ બંધાઈ ગયો હતો.